ओह् अपने बब्बै दे मरने पर रोआ नेईं हा ते फी रोन्दा बी कियां-पीढ़ी’ प खेड़्ढने आले पंजें-छें म्हीनें दे जागत्तै गी केह् पता हुन्दा ऐ जे मौत कुसी आखदे न। ओह् ते सगु डूठा चुसदे होई हस्सी पौन्दा जिसलै बी कोई उसी चंदरा जां बदकिसमत समझियै नुहाड़ी भेठा दिक्खियै इक लम्मी नेहीं सूंक सुटदा। अजें मसां घसूतड़ी मारनी सिक्खी होग तां ओह् इक नमी दुनियां च जाई पुज्जे दा हा। ओह् दनियां ही उदा ननेहाल। उत्थूं दी हर चीज नुहाड़े आस्तै ओपरी ही फी बी इक-दो पनछानू बी हे—इक नुहाढ़ी मा, जेदी गोदा बेहियै ओह् दुद्दै लेई रोन्दे जां दुद्द पीऐ खेड़दे मठोआ दा हा, ते दूआ हा भ्रा जेड़ा उसी कदें-कदें खट्टै प लेटे दे गै खडान्दा हा, कदें मूड़ै बी चुक्की लैन्दा हा, ब ओदै मूड़ै ओह् अपने आपै गी केले दे चरखै आला लेखाभुजां लमकोन्दा से—ही करदा हा ते भांए उसी भुज़ां पेइयै लग्गने दी पीड़ै दा कोई थौह् नेहा ब फी बी चिचड़ी आला लेखा उदे नै चमकी जन्दा हा।